曾比特

曾比特（粵拼：zang1 bei2 dak6；英文：Mike Tsang，1993年11月7號—）係香港男歌手，2021年正式出道，屬香港環球唱片旗下。佢首出道歌《我不如》成功登上3台冠軍歌位置，而佢亦成為少數一出道就攞到咁好成績嘅香港男歌手。出道前喺2019年參加過ViuTV搞嘅《全民造星II》，佢嘅「爆炸頭」髮型就從當時開始留，已經成為佢個人標誌。2022年贏咗「叱咤樂壇生力軍男歌手銅獎」、「香港金曲男新人金獎」新人獎後，2024年佢攞埋「十大中文金曲優秀流行歌手大獎」、「新城勁爆十大卓越歌手獎」幾個主要獎項。
2022年，佢出道一年多就憑中國內地兩個大型歌唱綜藝節目《聲生不息》同《披荊斬棘》令非粵語區嘅觀眾認識到佢，成功打開咗內地市場，而第二年喺上海、成都、大灣區總共9個城市開咗佢第一次小型巡迴演唱會。2024年，佢因為獻唱王家衛第一部電視劇《繁花》同無線電視《婚後事》嘅劇集歌而接觸到星馬台地區嘅聽眾，開始踏足國際華人市場。

簡歷
曾比特七歲跟父母移居香港，喺牛頭角下邨長大。爸爸早逝，兄姐三人由媽媽一手湊大。 佢中學讀天主教普照中學，雖然諗住考消防員，但因為鍾意音樂最後都入咗香港知專設計學院讀《數碼音樂及媒體》課程。 佢2013年開始兼職，自己賺錢學唱歌。 畢業後，佢投身音樂行業，一邊做音響師同歌唱老師，一邊喺婚禮、年會、餐廳等登台唱歌。
曾比特讀緊中學就開始參加歌唱比賽，試過喺4年內參加過30幾場比賽，包括2013年《全港中學校際歌唱大賽》攞到季軍、2015年《第六屆我敢唱發SING大比拼2015》青蔥組冠軍、2017年慶回歸20周年《銀河新星青年歌唱大賽》公開組冠軍等等。 2017年9月，佢贏咗《i-Sing 我星我唱》香港區冠軍後，代表香港去到仰光參加《i-Sing World 2017》世界大賽，最後以第四名輸畀西班牙同印尼選手。

2019–2022年：入行、新人獎
2019年，曾比特參加ViuTV舉辦嘅《全民造星II》得到第八名，冇被ViuTV簽約。2020年，造星II導師Eric Kwok引薦咗佢入環球唱片。 2021年1月出道，出道歌《我不如》上咗商業電台《903專業推介》、無綫電視《勁歌金榜》同埋ViuTV《Chill Club 推介榜》第一位，仲有香港電台《中文歌曲龍虎榜》第二位。 2022年1月，佢喺商業電台《2021年度叱咤樂壇流行榜頒獎典禮》度贏咗「叱咤樂壇生力軍男歌手銅獎」，然後同年7月喺香港電台同無綫電視合辦嘅《香港金曲頒獎禮 2021/22》再攞埋「香港金曲男新人金獎」，又憑《我不如》得到佢第一個「金曲奬」。

2022年：初到內地
2022年3月到7月，曾比特參加咗芒果TV同無綫電視製作嘅音樂真人騷《聲生不息》，喺第一集翻唱《初戀》贏咗「最受歡迎金曲之全場排名第一歌曲」，同埋第二集拍林子祥合唱嘅《單車》，兩次都上咗微博熱搜榜。 因為佢節目初期多次獲勝，又被對戰嘅「千嬅隊」成功搶過檔，曾比特喺節目中被冠「最大黑馬」，而加入咗「千嬅隊」後，對手嘅「克勤隊」每場都用隊中四大前輩（李克勤、李健、李玟、林子祥）同佢對戰。 曾比特憑《聲生不息》響內地人氣急升，節目第一集播出後，佢微博粉絲人數由大約3500人，喺3個月後就衝破咗100萬。
2022年6月到10月，因為響《聲生不息》有好表現而被邀請加入芒果TV另一個真人騷《披荊斬棘》嘅曾比特，喺節目開拍時，出道時間都未夠1年半，算係歷屆參賽者入行資歷最淺嗰個，所以要佢同其他亞洲華人巨星前輩比賽，有傳媒話係越級挑戰。
但響過程中，曾比特嘅演出受到關注，由初時喺杜德偉隊，到被張震嶽挖角，到最後被蘇有朋選入自己陣營。 佢同蘇見信一齊被稱為第二季嘅「兩大vocal」。 同屈仲有任賢齊、吳建豪、林峯、吳克群、潘瑋柏、吳卓羲等。
2022年其他主要事項：
4月，單曲《我以為》喺香港、內地同時推出，《奔跑吧！》國語版香港、內地上線。
5月，首張個人專輯《MIKE》發行，成為香港唱片商會連續三星期銷量榜冠軍。
6月，單曲《手錶》喺粵港澳大灣區同步推出，呢首係港台電視微電影《手錶》嘅同名插曲。
8月，首次個人音樂會《曾比特2022點亮多面精彩音樂會》響廣州同佛山舉行，兩場都爆滿。
9月，首次參加《2022年央視秋晚》。 
11月，返香港，被問到未來方向時，佢話粵語歌同國語歌都會出，希望可以兩地發展。
12月，新歌《重見》推出，成為曾比特第二首三台冠軍歌。
曾比特喺《2022年度YAHOO!搜尋人氣大獎》頒獎禮贏咗「樂壇新勢力（男歌手）獎」，之後又響《新城勁爆頒獎禮2022》攞咗「勁爆突破歌手」獎，同時《我以為》贏咗佢第一個「勁爆歌曲」獎。

2023年：兩地發展
2023年曾比特主要花喺舞台表演方面。由佢返香港至2023年7月，9個月內佢參加過超過20場大型音樂會，當中包括央視晚會、中港澳群星演唱會，仲有盛事表演嘉賓等等。後半年就舉辦咗佢第一次巡迴音樂會《曾比特Mike穿梭巡迴音樂會》，喺內地上海、成都、大灣區9個城市開咗10場，其中9場售罄，而第一站啲飛亦即日賣晒。
2023年9日到12月，曾比特為咗無錢電視《我要瞓鬥》第一次做真人騷主持。 然後佢喺南方報業GDToday唱作音樂節目《唱遊大灣區》，同製作人鄧智偉一路走訪大灣區一路作歌，首歌《致青春》最後喺節目內發佈。 同時間，佢亦參加咗上海東方衛視嘅音樂真人騷《我們的歌（第五季）》，繼第二季鄧紫棋同第四季許靖韻後，成為香港新歌手代表，同庾澄慶、A-Lin、光良、杜德偉等前輩拍當合唱同比賽。
2023年其他主要事項：
2月，翻唱單曲《有誰共鳴》派台，係香港環球唱片《Remembering Leslie》雜錦專輯內嘅歌。
3月，首次參加央視《2023揚帆遠航大灣區音樂會》。
6月，首次參加央視《「灣區升明月」2023大灣區電影音樂晚會》。
9月，兩首原創合唱歌《旋轉拍賣》同《接觸不良》派台，屬於香港環球唱片《Sing Outside the Box》雜錦專輯內嘅歌。
12月，個人新單曲《魔氈》推出。
曾比特響2023年《第二十屆亞洲音樂盛典》獲得「年度傳媒推薦男歌手」，同時《旋轉拍賣》亦喺《新城勁爆頒獎禮2023》贏咗「勁爆合唱歌曲」獎。

2024年：踏足國際華人市場
2023年底，曾比特被王家衛導演挑選，為佢第一次執導嘅電視劇《繁花》唱插曲。全劇有57首經典金曲，其中有4首係重新翻唱，曾比特就佔咗兩首，分別係1989年由蘇芮原唱嘅《再回首》仲有同一年陳百強原唱嘅《一生何求》。《繁花》2024年喺內地、香港、台灣播放，而曾比特版本《再回首》同《一生何求》響中港台星馬地區音樂平台上架後，喺內地兩大音樂平台QQ音樂、酷狗音樂《香港地區榜》同埋電台音樂榜都上咗榜首。
2024年2月，曾比特翻唱1997年由許美靜原唱嘅《傾城》作為無線電視劇集《婚後事》嘅主題曲。新版《傾城》響各大音樂平台上線後， 馬上登上香港iTunes Store 銷售冠軍，連續一週維持喺前三位， 一個月後仍然喺前十位置。 隋住《婚後事》喺內地、星馬地區，仲有台灣TVBS播放後，曾比特版《傾城》響內地、新加坡、馬來西亞同台灣都上到排行榜頭位， 為佢打開國際華人市場。之後喺10月，佢就去咗雲頂高原第一次海外登台，為馬來西亞電台MY FM台慶晚會表演。
2024年9月，曾比特第二次參加《央視中秋晚會》。今次佢係以香港歌手身份，代表香港，同內地歌唱家張英席、台灣歌手吳克群仲有澳門聖公會蔡高中學合唱團一齊壓軸演出。 同一個月，中央廣播電視總台為慶祝澳門回歸25週年特製咗《盛開到未來》首歌，響北京舉辦嘅「《勇立潮頭大灣區》融媒體發佈會」上，就係由曾比特同澳門歌手麥嘉欣主唱兼第一次披露畀傳媒。
2024年其他主要事項：
1月，華劇《繁花》插曲《再回首》上架。
3月，香港《婚後事》劇集主題曲《傾城》推出。
6月，華劇《繁花》插曲《一生何求》派台，屬於《繁花 The Original Music & Soundtrack of Blossoms Shanghai》原聲大碟內歌曲。
9月，參加咗芒果TV/湖南衛視現場直播不修音歌唱比賽真人騷《下一戰歌手》。
10月，喺雲頂高原《MY FM BIG SHOW 好玩樂園》首次海外演出。
11月，第一首原創國語歌曲《Talk To Me》全球推出。
2024年為曾比特帶嚟多個獎項。《再回首》響上海國際電影電視節《2024影視音樂盛典》贏咗「年度電視劇金曲」獎。 而曾比特喺香港電台《第四十五屆十大中文金曲》就得到佢第一個「優秀流行歌手大獎」，同時《魔氈》亦攞咗「十大中文金曲獎」。 另外，佢響《第十五届華語金曲獎》獲得「我最喜愛男歌手（香港）獎」，而《重見》就贏咗「十大華語金曲（粵語）獎」。 佢亦第一次喺《2024微博音樂盛典》得到「年度期待歌手」獎。 最後響《2024年度新城勁爆頒獎禮》度，《Talk To Me》攞咗「勁爆國語力歌曲（金獎）」，而曾比特自己亦都獲得「勁爆十大卓越歌手獎」。

2025年 – 依家
2025新年期間，曾比特係香港唯一位歌手，被邀請上咗四個央視大型國家級晚會，包括響佢第一次參加嘅《2025年央視春晚》，唱咗兩個環節；同埋喺《2025年央視元宵晚會》國際金曲環節上唱咗英文歌。
2025年其他主要事項：
1月1號，再次參加央視《2025揚帆遠航大灣區音樂會》。
1月20號，第二首原創國語歌曲《養分》全球推出。
1月23號，首次參加央視《2024年「經典之夜」年度盛典》。
1月28號，首次參加央視《2025年春節聯歡晚會》。
2月12號，首次參加央視《2025年元宵晚會》。